text: দৈনিক জনকন্ঠ || রাজশাহীতে বাসচাপায় বাবা-ছেলেসহ তিনজন নিহত
  যশোর ও নওগাঁয় প্রাণ গেল দুই যুবকের
  স্টাফ রিপোর্টার, রাজশাহী ॥ রাজশাহীতে সড়ক দুর্ঘটনায় বাইক আরোহী বাবা-ছেলেসহ তিনজন নিহত হয়েছেন। বৃহস্পতিবার সকালে জেলার গোদাগাড়ী ও রাজশাহী নগরীতে পৃথক এ দুর্ঘটনা ঘটে। এরমধ্যে রাজশাহীর গোদাগাড়ী উপজেলার বিজয়নগর বাঁশলিতলা নামক স্থানে বিআরটিসি বাসের চাপায় মোটরসাইকেল আরোহী বাবা ও ছেলের মৃত্যু হয়। সকাল সোয়া ৯ টার দিকে রাজশাহী-চাঁপাইনবাবগঞ্জ মহাসড়কে দেওপাড়া ইউনিয়নের বাঁশলিতলা এলাকায় এই দুর্ঘটনা ঘটে।
  স্থানীয়রা জানায়, ছেলেকে স্কুলে পৌঁছে দেয়ার জন্য মোটরসাইকেল নিয়ে দাঁড়িয়েছিলেন বাবা। এসময় চাঁপাইনবাবগঞ্জ থেকে ছেড়ে আসা রাজশাহীগামী একটি বিআরটিসি বাস নিয়ন্ত্রণ হারিয়ে মোটরসাইকেলের উপরে উঠে গেলে বাবা ও ছেলে দুজনেই নিহত হন ।
  নিহত বাবার নাম সাজু মিয়া (৪০) ও ছেলের নাম আব্দুল্লাহ আলিফ (১২)। সাজু মিয়া দীপশিখা নামের একটি এনজিও গোদাগাড়ী উপজেলার বিজয়নগর শাখায় কর্মরত ছিলেন। নিহত আব্দুল্লাহ আলিফ স্থানীয় রাজাবাড়ী হাট উচ্চ বিদ্যালয়ের সপ্তম শ্রেণীর শিক্ষার্থী ছিল। তাদের বাড়ি দিনাজপুর জেলার ঘোড়াঘাট উপজেলার নন্দনপুর গ্রামে।
  এদিকে একইদিন রাজশাহী নগরীর বিমান চত্বরের সামনে বাসের ধাক্কায় মোটরসাইকেল আরোহী নিহত হয়েছে। এ সময় মোটরসাইকেল আরোহীর মাথা বিচ্ছিন্ন হয়ে থেতলে যায়। নিহতের নাম নাজমুল। তিনি তানোর উপজেলার বিল্লী বাজার এলাকার পল্লী চিকিৎসক ছিলেন। তার বাবার নাম মোকছেদ আলী। তানোরের বিল্লি বাজারে তার ফার্মেসির দোকান ছিল।
  সড়কে প্রাণ গেল দুই যুবকের ॥ স্টাফ রিপোর্টার যশোর থেকে জানান, বাহাদুরপুরে শামিম হোসেন (২৫) ও নওগাঁর পোরশায় শুভ (২২) নামে দুই যুবক সড়ক দুর্ঘটনায় নিহত হয়েছেন। বুধবার রাত ও বৃহস্পতিবার এসব দুর্ঘটনা ঘটে। খবর স্টাফ রিপোর্টার ও নিজস্ব সংবাদদাতাদের।
  যশোরে ট্রাকের ধাক্কায় শামিম হোসেন (২৫) নামে এক মোটরসাইকেল চালক ও তার চাচাত ভাই নয়ন গুরুতর আহত হয়েছেন। শামিম যশোর সদরের নতুনহাট এলাকার মোমিনউদ্দিনের ছেলে এবং নয়ন শহরের পালবাড়ি কাজীরঘাট এলাকার হাসান আলীর ছেলে। বৃহস্পতিবার বেলা ১২ টার দিকে যশোর-মাগুরা মহাসড়কের বাহাদুরপুর বাজারে এ দুর্ঘটনা ঘটে।
  নওগাঁ ॥ পোরশায় বুধবার রাতে সড়ক দুর্ঘটনায় শুভ নামে আরেক যুবক নিহত হয়েছেন। তিনি উপজেলার মশিদপুর ইউনিয়নের শিসা নসিঙ্গাহার গ্রামের এনামুল হকের ছেলে। জানা গেছে, শুভ তার মোটরসাইকেলে স্থানীয় ফিলিং স্টেশন থেকে তেল নিয়ে বাজারে ফিরছিলেন। এসময় বিপরীত দিক থেকে আসা একটি ট্রাক্টর তাকে ধাক্কা দিলে ঘটনাস্থলেই তার মৃত্যু হয়। স্থানীয়রা ঘাতক ট্রাক্টর আটক করলেও চালক পালিয়ে যায়।
  বালুবাহী ট্রলির চাপায় মালিক নিহত ॥ নিজস্ব সংবাদদাতা, কালকিনি, মাদারীপুর থেকে জানান, বালুবাহী ট্রলির চাপায় মোঃ রুবেল আকন(২৫) নামে এক ট্রলির মালিক নিহত হয়েছে। বৃহস্পতিবার সন্ধ্যায় কালকিনি সদরের বড়ব্রিজ নামকস্থানে এ দুর্ঘটনা ঘটে। নিহত রুবেল আকন শিকারমঙ্গল ইউনিয়নের পশ্চিম শিকারমঙ্গল গ্রামের আয়নাল আকনের ছেলে।